Dissipline en Benetton-bank kelder CheetahsFrancois Venter (Foto: fscheetahs) Die impak van ŉ goeie bank en swak dissipline is Saterdag in Treviso deeglik in die Cheetahs se wedstryd teen Benetton herbeklemtoon. Die Vrystaters het die wedstryd teen ŉ span wat tot dusver nie waffers in die reeks gevaar het nie, met 21-27 verloor nadat hulle ná 56 minute nog voor was. Twee geelkaarte aan die haker Torsten van Jaarsveld en die skrumskakel Shaun Venter binne ŉ minuut van mekaar toe daar nog 25 minute speeltyd oor was, het ŉ verdiende Cheetahs-voorsprong van 16-8 in ŉ ommesientjie na 16-27 verander. In die tyd het William Small-Smith ook die veld met ŉ besering verlaat en met drie minute speeltyd was die Boksenter Francois Venter ook met ŉ besering op pad kleedkamer toe. Die Cheetahs het egter kort daarna ŉ baie goeie drie gaan druk en sodoende ŉ bonuspunt verseker. ♦ Dit was ŉ wedstryd wat die Cheetahs oënskynlik in die sakke gehad het totdat die tuisspan sy bankspelers begin opstuur het. Skielike druk op hulle doellyn teen ŉ veel verbeterde Benetton het tot swak dissipline, strafskoppe en uiteindelik twee geelkaarte gelei – en hulle die wedstryd gekos. Rustyd was die Cheetahs ná drie strafdoele van Fred Zeilinga met 9-5 voor, en dit het 16-8 geword ná Oupa Mohoje se eerste drie. Maar toe kom twee drieë deur die tuisspan toe hulle teen net 13 man gespeel het en ŉ goeie drie vier minute ná die twee geelkaart-oortreders se terugkeer. Op 16-27 en tien minute speeltyd oor moes die Cheetahs toe inhaalrugby speel en die taak was net-net te veel vir hulle met Mohoje se tweede drie wat hulle darem die bonuspunt besorg het. Puntemakers – Benetton: Drieë: Marty Ioane, Epalahame Faiva (2), Federic Ruzza. Doelskoppe: Banks (2). Strafdoel: Banks. Cheetahs: Drieë: Oupa Mohoje (2). Doelskop: Fred Zeilinga. Strafdoele: Zeilinga (3)